
                 București, 23.11.2022
                   Nr.4c-3/443/2022
AVIZ
asupra propunerii legislative privind aprobarea procedurii de pregătire pentru reutilizare a deşeurilor de echipamente electrice şi electronice, a cerinţelor tehnice privind pregătirea pentru reutilizare şi a cerinţelor de raportare şi monitorizare a echipamentelor electrice şi electronice reutilizate

În conformitate cu prevederile art. 95 din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz care va fi transmis Comisiei pentru mediu și echilibru ecologic care este sesizată în fond cu propunerea legislativă privind aprobarea procedurii de pregătire pentru reutilizare a deşeurilor de echipamente electrice şi electronice, a cerinţelor tehnice privind pregătirea pentru reutilizare şi a cerinţelor de raportare şi monitorizare a echipamentelor electrice şi electronice reutilizate, transmisă cu adresa nr. P.L.x. 397/2022 din 22.06.2022, înregistrat la comisie sub nr.4c-3/443/2022 din 22.06.2022.

Consiliul Legislativ, cu avizul nr.501/05.05.2022, avizează negativ propunerea legislativă.

Senatul, în calitate de primă Cameră sesizată, a respins propunerea legislativă în ședința din 20.06.2022.


Consiliul Economic și Social, prin adresa nr.2156/12.04.2022, avizează favorabil proiectul de act normativ cu observații.


Propunerea legislativă are ca obiect de reglementare aprobarea procedurii de pregătire pentru reutilizare a deşeurilor de echipamente electrice şi electronice, a cerinţelor tehnice privind pregătirea pentru reutilizare, precum şi a cerinţelor de raportare şi monitorizare a echipamentelor electrice şi electronice reutilizate, din perspectiva necesităţii de aliniere la normele şi exigenţele europene în materie, în consonanţă cu obligaţiile ce revin statului român, ca stat membru al Uniunii Europene. Potrivit expunerii de motive, inițiativa vizează transpunerea în legislaţia naţională a sensului art. 3.16 art. 11 din Directiva 2008/98/CE a Parlamentului şi a Consiliului privind deşeurile şi de abrogare a anumitor directive şi al art. 4 din Directiva 2012/19/UE a Parlamentului European şi a Consiliului privind deşeurile de echipamente electrice şi electronice, care prioritizează pregătirea pentru reutilizare înaintea oricărei operaţiuni de valorificare şi reciclare a deşeurilor de echipamente electrice şi electronice.

Examinarea propunerii legislative a avut loc în ședința comisiei din 22.11.2022

În urma dezbaterilor și a opiniilor exprimate, membrii comisiei au hotărât, cu unanimitate de voturi, avizarea favorabila a propunerii legislative.

Prin obiectul de reglementare și conținutul său, propunerea legislativă face parte din categoria legilor ordinare.


În conformitate cu prevederile art.75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.

PREȘEDINTE,
SÁNDOR BENDE
Șef birou, Cristina Neicu

